Google zai fara yin alamar bindiddigi kan hotunan bogi a shafinsa na ‘matambayi ba ya bata’ : Bindiddigi
Google zai fara yin alamar bindiddigi kan hotunan bogi a shafinsa na ‘matambayi ba ya bata’
Shafin Google na bincike a intanet ko ‘matambayi ba ya bata’ ya sanar da cewa zai fara ankarar d
Published on June 27, 2020 1:01 am EST Manyan LabaraiPrimary category in which blog post is published
Shafin Google na bincike a intanet ko ‘matambayi ba ya bata’ ya sanar da cewa zai fara ankarar da masu ta’ammali da shi wajen binciken hotuna idan sakamakon da ya bayyana a bincikensu, hoto ne na bogi ko kuma an jirkita shi.
A wata sanarwa da shafin ya fitar, ya nuna cewa alama ko kuma gargadin da zai bayyana a kasan hoton bogin, zai kuma kunshi karin bayani kan inda za a samu cikakken bayani kan bindiddigin hoton da wadanda suka yi shi.
Dama dai shafin na Google ya jima yana amfani da wannan tsarin a sauran shafukansa na hotunan bidiyo (YouTube) da kuma sauran binciken da bai shafi hoto ba.
Harris Cohen, manaja mai kula da hajojin Google ya bayyana cewa, hotuna da bidiyo suna da matukar muhimmanci wajen taimaka wa mutane su fahimci abubuwan da suke gudana a duniya, sai dai in ji shi, amfani da su na da nashi nakasun, musamman idan ana fuskantar kalubale wajen tantance asalin hotuna, da ingancinsu da ma munasabar amfani da su.
Mr. Cohen ya kuma kara da cewa, a yanzu idan ka bincika hoto a Google, za ka iya ganin alamar cewa an bi diddigin hoton a kasansa, idan ka latsa sai ka ga karin bayani kan bindiddigin da aka yi kan hoton.
A baya-bayan nan dai kafofin sada zumunta na intanet irinsu Facebook da twitter da Google sun kara kaimi wajen bindiddigi bayanan da ma’abotansu ke wallafawa a shafukansu. Batun da ya fi jan hankali a irin wannan bin diddigi shi ne yadda shafin twitter yake ankarar da mutane kan rashin ingancin wasu bayanai ko hotuna da shugaban Amurka Donald Trump ke wallafawa a shafinsa na twitter, da ma toshe wasu sakwanninsa.
Shi ma shafin Facebook ya bada sanarwar cewa, zai fara ankarar da ma’abotansa game da sakwannin da yake ganin sun saba da kaidojinsa, sai dai ba zai toshe ko shafe sakwannin ba. Sannan shafin na Facebook ya nada wani kwamitin mashawarta da za su yi aiki wajen yaki da bayanan karya da ake yadawa a Facebook, da Instagram da WhatsApp.
Wasu masu sharhi a kan fasahohin zamani na ganin cewa, bayanan karya da ake yadawa ta hanyar hotuna da bidiyo ka iya fin tasiri wajen cutar da mutane fiye da wadanda ake yadawa a rubutun zube.